Je Estienes Chambiers diz Moreax de Salins fais sauoir à tout que, come Esteuenins diz Rosset, Hugonins diz Soneax, Guillemins diz Bertyer, Cristins diz Champons, éliz li quatre proudhomes d’Arbois en cil temp de part madame la contesse de Bourgoigne et d’Arthoys, Jehannins diz de Villette, Humbers diz Jhocerans, Nicholins diz dou Champ et Jaquet de Vaudryer, éliz li quatre proudhomes de Thoyre à cil temp de part monseigneur de Vaudryer en Arboys, por gouuerner et ordiner les besoingnes de la dite ville d’Arboys, et tuy li autres proudhomes de li communatey d’Arboys à ceu espécialment appellez à cort cornanz et à cloche sonanz, ayent venduz, bailliez et déliurez doy lou jour de la confection de ces lettres et doy la Natiuité Nostre Seigneur prochainnemant venanz en dix hoyt an continuelment enseganz, à moy et ès miens les boys, les tondues, les yssues et les traytes des dit boys que sient ou Chamoys, ès costes pendantes dou dit Chamoys et ès plains, et durent doys les boynes que sunt misses sus la coste de Pyerre Vncisse de boyne ens boyne tanque ès boynes que sunt misses entre les dit boys et les boys de Poloingney, et durent doys lidites boynes misses nouellement tanque à Chemin Sanoys que vait doys Salins à Chestelchallon per lou Bour de Cone, et d’autre part doys lou chemin que vayt doys la Chastellaingne tanque à Valampolerre doys lou Bour de Cone envers Pupellin, tanque ès dites boynes que sunt misses entre les dit boys d’Arboys et de Poloingney, et les emendes de sept solz et de sept solz en auant, por le pris de vnze cent et vinz liures de monée corsable, ensi come il est contenuz ès lettres que je hay dou dit acchait et de lors selées des sealx l’official de Besençon, madame la comtesse de Borgoingne et d’Arthois et de monseigneur de Vaudryer, je cognoys et confesse que, les dites dix hoyt années faictes et accomplies et les defaut, se il estoyent, ensi come il est deuisez et dit ès dites lettres, passez, finiz et entièrement aconpliz, que li diz boys reparoyent et doygent repairir ès deuant dit prodhomes ou à ces qui seroyent éliz prodhomes por gouuerner la dite uille d’Arboys, senz empagement, senz contredit de moy ne des myens, ne d’autruy por nos et per mon soirement fait et donez corperelment sus saint euengiles, et ces conuenences et toute li tenour de ces lettres je promet tenir fermement senz aler à l’encontre, de moy ne des myens, per deuant dit mon soirement. En tesmonaige de la quel chouse je hay requis et fait mettre en ces lettres les sealx des honorables chapitres des églises de Saint Michiel et de Saint Mouris de Salins, ensamble mon seal, et nos lidiz chapitres, à la requeste et à la proyère doudit Estienne Chambyer dit Morel, auons mis nos sealx pendanz en ces lettres auecque som seal en tesmonaige de véritey. Données et faites en l’an coranz per mil troys cent et seix, la sepmaine après Pentechostes.